Statsminister Mette Frederiksen (S) har på et pressemøde netop offentliggjort, at forbuddet mod store forsamlinger forlænges til at gælde til og med august.

Dermed bliver der ingen festivaler og store markeder denne sommer.

- Til alle jer, der har arbejdet hårdt med at planlægge festivaler, markeder og andre store begivenheder hen over sommeren, har jeg desværre en alvorlig melding. Forbuddet mod store forsamlinger fastholdes til og med august, lød det på pressemødet fra statsministeren.

Jeg ved, det er en træls besked at få. I er mange ildsjæle, der har slidt og slæbt for at få de her arrangementer på benene. Statsminister Mette Frederiksen (S)

Udmeldingen har i løbet af aftenen fået både Roskilde Festival og Smukfest til at offentliggøre, at årets festivaler er aflyst.

På pressemødet præsenterede Mette Frederiksen den første del af regeringens plan for en langsom og gradvis åbning af Danmark.

Den vil blandt andet betyde, at børn skal tilbage i daginstitutionerne efter påske, og at også de yngste klasser op til 5. klasse i skolerne åbner igen.

Men en åbning for større forsamlinger bliver det altså ikke til i den nærmeste fremtid, var meldingen.

- Jeg ved, det er en træls besked at få. I er mange ildsjæle, der har slidt og slæbt for at få de her arrangementer på benene. Arrangementer, hvor danskerne normalvis samles, glædes og nyder livet, sagde Mette Frederiksen.

Vil se på støtteordninger

Samtidig sagde statsministeren, at regeringen nu vil se på, om de offentlige støtteordninger, der er blevet sat i værk i forbindelse med hele corona-situationen, også er ordentligt dækkende for arrangementer af den type.

Den gradvise åbning af samfundet begynder altså ifølge regeringen efter påske. Men ifølge statsministeren er det vigtigt at understrege, at det kun kommer til at lykkes, hvis danskerne generelt overholder myndighedernes retningslinjer.